Austerlased olid aga selle peale väga pahased, sest nad taht­sid ju soodsal momendil Serbiaga arveid õiendada. Berchtold ütles selle kohta muu seas: " … Es ist eine gemeinheit," Ja asjast oleks võinud kergesti tüli tekkida. Küll ei olnud krahv Thurn selles päris süüta, sest ta oli teadnud Sazonovi kavatsusest Vene  avaliku arvamuse rahustamiseks sellist kommentaari ajalehes ilmuda lasta. Thurn ei teatanud aga asjast Viini, sest ta ei pidanud seda tingi­mata vajalikuks ja kartis tekitada Viinis uuesti kõhklemisi ühise teadaande suhtes. Lõpuks oli Sazonov õigustatud vastava seletusega esinema, sest Austria oli korduvalt esinenud sellesisuliste rahukinnitustega. Mida krahv Thurn polnud ette näinud, oli see, et kom­mentaar võiks võtta teadaande täienduse kuju. Viimane olevat, arvas ta, Sazonovi või mõne ta ametniku trikk, mis  polevat päris "fair". Sazonov olevat olnud alul väga ärritatud, kui ta teada sai Viini ametisikust avaldusest, mis nimetas Vene kommentaari üle­aruseks. Ta andis seda mõista ka krahv Thurnile. Siiski lõppes jutu­ajamine väga sõbralikul viisil. Venemaa oli asetanud Austria selle võttega raskesse seisundisse. Ei kõlvanud ju viimasel ses küsimuses "suurt kella" helisema panna, sest see oleks paljastanud ta kavatsusi oma lõunanaabri kohta. Üldiselt oli siiski see järjekordne Vene-Austria kriis lõppenud veel kord  ilma ultima ratio'ta - sõjata.